Kaapstad-inwoners kan hier vuurwerk skietArgieffoto: Learnenglishteens.britishcouncil.org Die Stad Kaapstad het 12 plekke goedgekeur waar vuurwerk vanjaar tydens Guy Fawkes en Diwali asook op Oujaarsaand afgevuur kan word. JP Smith, burgemeesterskomiteelid vir veiligheid en sekuriteit, het Sondag gesê daar is ná oorleg met alle belanghebbendes besluit om die plekke waar vuurwerk afgevuur mag word, van agt na 12 te vermeerder. “Die lys is goedgekeur in oorleg met nooddienste, wetstoepassingsowerhede en verskillende subrade. Die toename in die aantal plekke is om te poog om die versoeking om vuurwerk sonder wettige toesig af te vuur, te verminder,” het Smith gesê. Die plekke is: – Die toerismesentrum in Atheneweg by die Tafelsig-strandfront; – die Wesfleur-sportveld in Reygersdalrylaan in Atlantis; – die Bishop Lavis-sportveld in Lavisrylaan in Bishop Lavis, – die Metropolitan-sportgrond in Melkhoutstraat in Bonteheuwel, – die Delft-Sentraal-sportgrond in Hoofweg in Delft; – die Swartklip-sportkompleks in Swartklipweg in Mitchellsplein; – die Athlone-stadion se parkeerterrein in Klipfonteinweg in Athlone; – die Maiden’s Cove-parkeergebied in Victoriaweg in Kampsbaai; – die Strandfontein Pavilion in Strandfontein; – die Sarepta-sportkompleks; – die Blue Downs-sportveld; en – die parkeergebied van Macassarstrand in Macassarweg. Alle aangewese gebiede sal gepatrolleer word deur wetstoepassingsowerhede en metropolisiebeamptes. Niemand jonger as 16 mag vuurwerk hanteer nie en dit mag nie later as 23:00 afgevuur word nie. Die publiek word aangemoedig om die onwettige verkoop van vuurwerk by 0860-Police (765-423) aan te meld.